b'\n_START_ARTICLE_\nKor\xc4\x97jos nacionalinis muziejus\n_START_PARAGRAPH_\nKor\xc4\x97jos nacionalinis muziejus (kor. \xea\xb5\xad\xeb\xa6\xbd\xec\xa4\x91\xec\x95\x99\xeb\xb0\x95\xeb\xac\xbc\xea\xb4\x80\xc2\xa0= Gunglib Jung-ang Bagmulgwan) \xe2\x80\x93 did\xc5\xbeiausias Piet\xc5\xb3 Kor\xc4\x97jos istorijos ir meno muziejus bei kult\xc5\xabros centras. \xc4\xaekurtas 1945 m., jis u\xc5\xbesiima \xc4\xafvairiais tyrimais bei \xc5\xa1vietimo programomis archeologijos, istorijos ir meno srityse. Ekspozicijos nuolat pildomos, egzistuoja nuolatin\xc4\x97s ir kei\xc4\x8diamos parodos._NEWLINE_Nuo 2005 m. muziejus \xc4\xafsik\xc5\xabr\xc4\x99s naujame pastate Jongsan \xc5\xa0eimos parke Seule. \xc5\xa0iame muziejuje yra vir\xc5\xa1 220 000 eksponat\xc5\xb3, i\xc5\xa1 kuri\xc5\xb3 vienu metu eksponuojama apie 13 t\xc5\xabkstan\xc4\x8di\xc5\xb3. Per metus muziejuje apsilanko vir\xc5\xa1 3 milijono lankytoj\xc5\xb3.\n_START_SECTION_\nIstorija\n_START_PARAGRAPH_\nMuziejaus istorija siekia 1908 metus, kada Seule esan\xc4\x8diuose \xc4\x8cangjong r\xc5\xabmuose buvo \xc4\xafsteigtas valstybinis muziejus. Po japon\xc5\xb3 okupacijos, 1915 m. Japonijos vald\xc5\xbeia muziej\xc5\xb3 reorganizavo ir perk\xc4\x97l\xc4\x97 \xc4\xaf Kjongbok r\xc5\xabmus. Pasibaigus Antrajam pasauliniam karui, muziejus v\xc4\x97l buvo pertvarkytas, jam suteiktas dabartinis pavadinimas. Kor\xc4\x97jos karo metu muziejaus eksponatus buvo pasiruo\xc5\xa1ta perve\xc5\xbeti pie\xc4\x8diau, kad apsaugoti nuo \xc5\xa0iaur\xc4\x97s Kor\xc4\x97jos, ta\xc4\x8diau pastaroji u\xc5\xbe\xc4\x97musi Seul\xc4\x85 per\xc4\x97m\xc4\x97 kolekcij\xc4\x85 ir planavo jos i\xc5\xa1gabenim\xc4\x85 \xc4\xaf \xc5\xa1iaur\xc4\x99. Piet\xc5\xb3 Kor\xc4\x97jos paj\xc4\x97gos susp\xc4\x97jo atkovoti sostin\xc4\x99 ir kolekcij\xc4\x85 i\xc5\xa1gabeno \xc4\xaf Busan\xc4\x85. Po karo eksponatai buvo sugr\xc4\x85\xc5\xbeinti \xc4\xaf Seul\xc4\x85._NEWLINE_Nacionalinis muziejus kur\xc4\xaf laik\xc4\x85 netur\xc4\x97jo jam tinkamos vietos. 1972 m. buvo i\xc5\xa1pl\xc4\x97stos ekspozicij\xc5\xb3 sal\xc4\x97s Kjonbok r\xc5\xabmuose, o 1986 m. muziejus perkeltas \xc4\xaf Kapitolijaus pastat\xc4\x85, likusi nuo japon\xc5\xb3 okupacijos laik\xc5\xb3. \xc5\xa0is v\xc4\x97liau buvo nugriautas, tod\xc4\x97l muziejus v\xc4\x97l tur\xc4\x97jo sugr\xc4\xaf\xc5\xbeti \xc4\xaf Kjonbok r\xc5\xabmus. Galiausiai, 2005 m. buvo pabaigtos naujo muziejaus statybos buvusios karin\xc4\x97s baz\xc4\x97s vietoje. \xc5\xa0iame pastate muziejus yra iki \xc5\xa1iol.\n_START_SECTION_\nPastatas\n_START_PARAGRAPH_\nPagal ekspozicij\xc5\xb3 u\xc5\xbeimam\xc4\x85 plot\xc4\x85, Kor\xc4\x97jos nacionalinis muziejus yra \xc5\xa1e\xc5\xa1tas pasaulyje (137 201 m\xc2\xb2). Pastatas suprojektuotas ir pastatytas taip, kad atlaikyt\xc5\xb3 galimus \xc5\xbeem\xc4\x97s dreb\xc4\x97jimus iki 6 bal\xc5\xb3 stiprumo pagal Richterio skal\xc4\x99. Siekiant apsisaugoti nuo gaisro, naudotos tik ugniai atsparios statybin\xc4\x97s med\xc5\xbeiagos. Jis taip pat turi nat\xc5\xabralaus ap\xc5\xa1vietimo sistem\xc4\x85, speciali\xc4\x85 oro kondicionavimo sistem\xc4\x85, specialias \xc5\xa1vietimui ir paskaitoms skirtas patalpas, atskir\xc4\x85 muziej\xc5\xb3 vaikams, didelius plotus lauko parodoms, parduotuves, restoranus, kavines.\n_START_SECTION_\nKolekcija\n_START_PARAGRAPH_\nMuziejuje galima pamatyti objekt\xc5\xb3 i\xc5\xa1 vis\xc5\xb3 Kor\xc4\x97jos istorini\xc5\xb3 laikotarpi\xc5\xb3, pradedant akmens am\xc5\xbeiaus radiniais ir baigiant menu i\xc5\xa1 D\xc5\xbeiosono dinastijos, \xc5\xbelugusios 1910 m. Kolekcijoje yra 67 objektai, \xc4\xaftraukti \xc4\xaf Nacionalini\xc5\xb3 vertybi\xc5\xb3 s\xc4\x85ra\xc5\xa1\xc4\x85, ir 114 objektai i\xc5\xa1 Vertybi\xc5\xb3 s\xc4\x85ra\xc5\xa1o. Gausi budistinio ir konfucianistinio meno pavyzd\xc5\xbei\xc5\xb3 kolekcija. Siekiant pateikti platesn\xc4\xaf kontekst\xc4\x85, suformuota atskira ekspozicija, skirta Pietry\xc4\x8di\xc5\xb3 ir Centrin\xc4\x97s Azijos \xc5\xa1ali\xc5\xb3, Kinijos, Japonijos menui.'